שאה צ'ראע'

שאה צ'ראע' (בפרסית: شاه چراغ) הוא אנדרטת קבורה ומתחם דתי של התריסריים השיעים הממוקם בשיראז, בפרובינציית פארס, איראן. המתחם מהמאה ה-12 סובב סביב המאוזוליאום של סייד אחמד, בנו של מוסא אל-כאזם, המכונה שאה צ'ראע' (מלך האור) במסורות המקומיות, ומכאן שמו של האתר. המתחם נוסף לרשימת אתרי המורשת הלאומית של איראן ב-10 ביוני 1942. המתחם הוא אחד האתרים הקדושים ביותר באסלאם השיעי אצל התריסריים. היסטוריה חפירות ארכאולוגיות מצביעות על כך שהיה יישוב באתר בתקופה הפרהיסטורית. רישומים בכתב יתדות מפרספוליס, 57 ק"מ מצפון, מראים ששיראז הייתה עיר משמעותית בתקופת האימפריה הפרסית האחמנית. העיר הנוכחית נוסדה בשנת 684 לספירה, לאחר הכיבוש הערבי. השושלת הבוויהית (945-1055 לספירה) הפכה את שיראז לבירתה, ובנתה בה מסגדים, ארמונות וחומה. בעקבות רדיפת השיעים, סייד אחמד בן מוסא (הידוע גם בשם סייד אמיר אחמד) ואחיו, מוחמד בן מוסא אל-כאזם, שניהם אחים של עלי א-רידא, מצאו מקלט בשיראז. אמיר אחמד מת או נרצח בשנת 835. המבנה הראשון מעל קברו, מאוזוליאום פשוט עם כיפה, נבנה במאה ה-13. פולקלור מקומי מספר כי הקבר אותר כאשר אור הופיע מעליו. קברי האחים הפכו לאתרי עלייה לרגל ידועים במאה ה-14, כאשר המלכה טאשי ח'טון, הרחיבה עוד יותר את המבנה, והקימה מסגד ומדרסה מעל הקבר. בתקופת האימפריה הספווית במאה ה-16, שופץ הבניין בהרחבה. לאחר מכן, במאה ה-18, תרם נאדר שאה נברשת זהב, אשר נתלתה מתחת לכיפה. מספר שנים לאחר מכן, רעידת אדמה פקדה את שיראז, המתחם ניזוק קשות ונברשת הזהב אבדה. שנה לאחר רעידת האדמה, אדם בשם קנדיל מצא כמה שרידים ממנה, והשתמש בהם למימון שחזור אנדרטת הקבורה של שאה צ'ארע'. בשנת 1243, בתקופת שלטונו של פתח עלי שאה קאג'אר, השליט השני של השושלת הקאג'ארית, בוצעו מספר תיקונים בבניין. בשנת 1958, שוחזרה גם כיפת הבניין. אדריכלות המתחם מורכב ממסגד, מאוזוליאום, ובתקופה האחרונה, מוזיאון היסטורי. המאוזוליאום של סעיד אחמד עשוי גבס ואבן ומוקף בכיפה גדולה. הכיפה העצומה שמעל המקדש משובצת במאות אלפי אריחי קרמיקה מעוצבים, והקירות הפנימיים מכוסים בזכוכית חתוכה נוצצת מעורבת באריחים בגוונים. לכיפה הנוכחית שלד מתכת שהושלם בתקופת השושלת הקאג'ארית. קליגרפיה פרסית מקיפה את בסיס הכיפה. הדקורציה ברחבי המתחם היא פסיפס של זכוכית מראות, כתובות בסטוקו, דלתות מכוסות בפאנלים מכסף, פורטיקו ואלמנטים נוספים. הקבר, עם המעקה המסורג סביבו, נמצא בגומחה בין החלל שמתחת לכיפה למסגד. שני מינרטים קצרים ממוקמים בכל קצה של הפורטיקו. מוזיאון המוזיאון, הממוקם בתוך הקומפלקס, הוקם בשנת 1925. במוזיאון מאוחסנים לפחות 600 פריטי חרס וחמר, כמו גם מספר מטבעות מהתקופות הפרתיות והסאסאניות. כמו כן, בתוך המוזיאון נמצאים כלי נשק מהשושלות הקאג'ארית והספאווית. כמו כן מאוחסנים במקום מספר דוגמאות של כתבי יד ומסמכים. ירי המוני ב-2022 ב-26 באוקטובר 2022, לפחות 15 בני אדם נהרגו בירי המוני במתחם שאה צ'ארע'. שלושת התוקפים תוארו על ידי כלי התקשורת הממלכתיים האיראניים כמחבלים תכפירים, ושניים מהם נעצרו. מאוחר יותר, ארגון המדינה האסלאמית קיבל אחריות על הפיגוע. הרשויות האיראניות טענו שהתוקפים אינם אזרחים איראנים. סוכנות הידיעות האיראנית הרשמית למחצה, תסנים, הצהירה כי בין ההרוגים יש גם ילדים. האומות המאוחדות גינו את הפיגוע. גלריה קישורים חיצוניים אתר האינטרנט הרשמי של שאה צ'ראע' (בפרסית) הערות שוליים